## Naredba o vrsti, obliku i načinu postavljanja držav­nih ovjernih žigova i oznaka za ovjeravanje mjerila, oznaka za označavanje mjerila te ovjernih isprava

### NN 152/2005 (27.12.2005.), Naredba o vrsti, obliku i načinu postavljanja držav­nih ovjernih žigova i oznaka za ovjeravanje mjerila, oznaka za označavanje mjerila te ovjernih isprava

# DRŽAVNI ZAVOD ZA MJERITELJSTVO

**2960**

Temeljem članka 27. stavka 2. Zakona o
mjeriteljstvu (»Narodne novine« br. 163/03 i 194/03)
ravnatelj Državnog zavoda za mjeriteljstvo donosi

## NAREDBU

### O VRSTI, OBLIKU I NAČINU POSTAVLJANJA DRŽAVNIH OVJERNIH ŽIGOVA I OZNAKA ZA OVJERAVANJE MJERILA, OZNAKA ZA OZNAČAVANJE MJERILA TE OVJERNIH ISPRAVA

1. Ovom se Naredbom propisuju vrste, oblik i
način postavljanja državnih ovjernih žigova i oznaka
za ovjeravanje mjerila, oznaka za označivanje mjerila i ovjerne
isprave koje Državni zavod za mjeriteljstvo i ovlaštene pravne osobe (u
daljnjem tekstu ovjeravatelji) i ovlašteni servisi
rabe kod umjeravanja radnih etalona, ovjeravanja mjerila, potvrđivanja
ispravnosti mjerila ili ih upotrebljavaju za označavanje značajki bitnih za
uporabu mjerila, za sprječavanje odvajanja, pomicanja ili mijenjanja sastavnih
dijelova ili sklopova mjerila te označivanje dokumenata.

2. Kod umjeravanja radnih etalona, ovjeravanja
mjerila, potvrđivanja ispravnosti mjerila i označavanje značajki bitnih za
uporabu mjerila rabe se ovi žigovi, oznake i isprave za ovjeravanje ili
označivanje mjerila:

1) žigovi za dokumente;

2) žigovi za ovjeravanje i zaštitu mjerila;

3) oznake za označivanje mjerila;

4) ovjerne isprave.

ŽIGOVI ZA DOKUMENTE

3. Ovjeravatelji
upotrebljavaju žig ovjeravatelja.

4. Ovlašteni servisi upotrebljavaju žig
ovlaštenog servisa.

5. Žig za dokumente ovjeravatelja
kružnog je oblika promjera 24 mm u kojemu se nalazi znak istokračne vage s
visećim zdjelicama. Iznad vage je oznaka »HR«, a između visećih zdjelica je
brojčana oznaka ovjeravatelja. Ispod navedenog znaka
nalazi se redni broj žiga.

Ovjeravatelji žigom potvrđuju potpis
na ispitnom izvješću i oznaci u obliku naljepnice mjernog uređaja za nadzor pakovina.

6. Žig za dokumente ovlaštenog servisa kvadratnog
je oblika veličine 20 × 20 mm u kojem se nalazi znak u obliku slova »H«. Iznad
vodoravne crte slova »H« je oznaka »HR«, a ispod vodoravne crte je slovo »S« i
brojčana oznaka ovlaštenog servisa. Ispod navedenog znaka nalazi se redni broj
žiga.

Ovlašteni servisi žigom potvrđuju potpis na
ispitnom izvješću.

ŽIGOVI ZA OVJERAVANJE I
ZAŠTITU MJERILA

7.
Ovjeravatelji upotrebljavaju ove žigove za
ovjeravanje i zaštitu mjerila:

1)
žigove za ovjeravanje i zaštitu mjerila u obliku naljepnice;

2)
žigove za utiskivanje;

3)
žigove u obliku plastične plombe;

*Žigovi u obliku naljepnica*

8. Ovjeravatelji
upotrebljavaju ove žigove za ovjeravanje i zaštitu mjerila u obliku naljepnica:

1) godišnji ovjerni
žig;

2) godišnji ovjerni
žig za komunalna mjerila;

3) godišnji žig s oznakom »UMJERENO«;

4) žig za ovjeravanje mjerila koja podliježu
samo prvom ovjeravanju;

5) žig za ovjeravanje taksimetara;

6) žig za ovjeravanje memorijskih elemenata programabilnih mjerila;

7) zaštitni žig.

9. Godišnji ovjerni
žig u obliku naljepnice izrađen je od trajnog samoljepivog papira žute boje.
Pravokutnoga je oblika veličine 25 mm × 15 mm. Na lijevoj strani naljepnice
nalazi se znak istokračne vage s visećim zdjelicama. Iznad vage je oznaka »HR«,
a između visećih zdjelica je brojčana oznaka ovjeravatelja.
Ispod navedenih oznaka nalazi se brojčana oznaka ovlaštenoga djelatnika koji je
ovjerio mjerilo te redni broj žiga, a između njih je kosa crta. Na desnoj
strani naljepnice nalaze se dvije posljednje znamenke broja godine u kojoj je
obavljeno ovjeravanje, a ispod njih je predviđeno mjesto na koje se može
staviti naljepnica žute boje veličine 6 mm × 6 mm na kojoj je rimskim brojevima
označeno kvartalno (tromjesečno) razdoblje u kojem je obavljeno ovjeravanje.

Na ovjerni žig iz stavka
1. ove točke stavlja se naljepnica s oznakom kvartalnog razdoblja ako ovjerno razdoblje mjerila, propisano posebnim propisom,
iznosi najviše 1 godinu.

Ovim žigom ovjeravatelji
označavaju mjerila koja su zadovoljila mjeriteljske i tehničke zahtjeve, a stavlja
se na sve vrste mjerila, osim na mjerila koja podliježu samo prvom ovjeravanju,
na metre za tekstil, mjerila duljine za mjerenje razine tekućine i razine
sipkih tvari, mjerila obujma, mjerila električne energije, vodomjere,
plinomjere, utege i mjerila koja se rabe u takvim uvjetima pri kojima može doći
do oštećenja ovog žiga, ako odobrenjem tipa mjerila ili drugim propisom nije
određen drugačiji način označavanja žigom.

Godišnji ovjerni žig
stavlja se na određeno mjesto na mjerilu sukladno odobrenju tipa mjerila, ali
ne smije utjecati na uporabu mjerila. Ako to nije moguće, ovaj se žig može
staviti na ambalažu koja je sastavni dio mjerila i označena je brojem ili
oznakom mjerila ili na ovjernicu.

10. Godišnji ovjerni žig
za komunalna mjerila u obliku naljepnice izrađen je od trajnog samoljepivog
papira žute boje. Okruglog je oblika promjera 10 mm. U sredini žiga je oznaka
»HR«. Iznad ove oznake nalaze se dvije posljednje znamenke broja godine u kojoj
je obavljeno ovjeravanje. Ispod ove oznake nalazi se brojčana oznaka ovjeravatelja i brojčana oznaka ovlaštenoga djelatnika koji
je ovjerio mjerilo, a između njih je kosa crta.

Ovim žigom ovjeravatelji
označavaju komunalna mjerila (vodomjere i plinomjere) koja su zadovoljila
mjeriteljske i tehničke zahtjeve. Stavlja se na mjerila umjesto žiga na
utiskivanje pri čemu je zaštita od otvaranja i podešavanja mjerila drugačije
onemogućena, a mjerila se ne rabe u takvim uvjetima pri kojima može doći do
oštećenja ovog žiga. Uporaba ovog žiga određuje se odobrenjem tipa mjerila ili
drugim propisom.

Godišnji ovjerni žig
za komunalna mjerila stavlja se na određeno mjesto na mjerilu sukladno
odobrenju tipa mjerila, ali ne smije utjecati na uporabu mjerila.

11. Godišnji žig s oznakom »UMJERENO« u obliku
naljepnice izrađen je od trajnog samoljepivog papira narančaste boje.
Pravokutnoga je oblika veličine 25 mm × 15 mm. Na gornjem djelu tog žiga nalazi
se tekst »UMJERENO«, a ispod tog teksta, s lijeve strane nalazi se znak
istokračne vage s visećim zdjelicama. Iznad vage je oznaka »HR«, a između
visećih zdjelica je brojčana oznaka ovjeravatelja.
Ispod navedenih oznaka nalazi se redni broj žiga. Na desnoj strani naljepnice
nalaze se dvije posljednje znamenke broja godine u kojoj je obavljeno umjeravanje,
a ispod njih je predviđeno mjesto na koje se može staviti naljepnica žute boje
veličine 6 mm × 6 mm na kojoj je rimskim brojevima označeno kvartalno
(tromjesečno) razdoblje u kojemu je obavljeno umjeravanje.

Ovim žigom označavaju se radni etaloni koji se
upotrebljavaju pri ispitivanju mjerila kojima je u postupku umjeravanja
utvrđena mjeriteljska ispravnost.

Godišnji žig s oznakom »UMJERENO« u obliku
naljepnice stavlja se na uočljivo mjesto na radnom etalonu, ali ne smije
utjecati na njegovu uporabu. Ako to nije moguće, ovaj se žig može staviti na
ambalažu koja je sastavni dio radnog etalona i označena je brojem ili
svojstvenom oznakom ili na potvrdu o umjeravanju.

12. Žig u obliku naljepnice za ovjeravanje
mjerila koja podliježu samo prvom ovjeravanju izrađen je od trajnog
samoljepivog papira žute boje i ima oblik istostraničnog trokuta sa stranicom
10 mm. Na sredini tog žiga nalazi se znak istokračne vage s visećim zdjelicama.
Iznad vage je oznaka »HR«, a između visećih zdjelica je brojčana oznaka ovjeravatelja.

Ovim ovjernim žigom
označavaju se mjerila koja podliježu samo prvom ovjeravanju, sukladno odobrenju
tipa mjerila ili drugog propisa.

Ovaj se žig stavlja na uočljivo mjesto na
mjerilu, ali ne smije utjecati na uporabu mjerila. Ako to nije moguće, ovaj se
žig može staviti na ambalažu koja je sastavni dio mjerila i označena je brojem
ili oznakom mjerila.

13. Žig za ovjeravanje taksimetara u obliku
naljepnice izrađen je od trajnog samoljepivog papira žute boje i ima pravokutni
oblik veličine 65 mm × 95 mm. Na njegovome gornjem dijelu, u sredini se nalazi
riječ »TAKSI« ispisana crnom bojom. Ispod te riječi, s lijeve strane nalazi se
tekst »Broj ovjernog žiga:«, a pored njega se nalazi
redni broj žiga. Ispod toga se nalazi tekst »TAKSI«, a ispod toga teksta je
znak istokračne vage s visećim zdjelicama. Iznad vage je oznaka »HR«, a između
visećih zdjelica je brojčana oznaka ovjeravatelja.
Ispod znaka vage nalazi se redni broj žiga. Na donjem dijelu tog žiga stoji
tekst »Ovjerno razdoblje traje do:«, a ispod toga je
tablica dimenzija 55 mm × 8 mm koja se sastoji od dva reda, a svaki red ima po
pet polja. U gornjem se redu nalaze rimski brojevi od I do IV koji označavaju
kvartalno razdoblje u kojem je taksimetar ovjeren. U donjem su redu upisani brojevi
koji označavaju godinu u kojoj ističe ovjerno
razdoblje.

Na gornjem dijelu podloge tog žiga nalazi se
crtež vjetrobranskog stakla s označenim mjestom za postavljanje žiga, a ispod
nje je uputa za postavljanje tog žiga na vjetrobransko staklo.

Oznake kvartalnog razdoblja i godine isteka
valjanosti ovjere označavaju se tijekom ovjeravanja bušenjem odgovarajućih
oznaka na žigu.

Žigom za ovjeravanje taksimetara u obliku
naljepnice označavaju se taksimetri koji su zadovoljili mjeriteljske i tehničke
zahtjeve.

Žig se nakon njegovog označivanja bušenjem,
skida se s podloge i stavlja na unutarnju stranu vjetrobranskog stakla vozila
na kojemu je obavljeno ovjeravanje taksimetra i to s desne strane, na donji dio
stakla.

14. Žig za ovjeravanje memorijskih elemenata programabilnih mjerila izrađen je od trajnog samoljepivog
papira bijele boje. Pravokutnog je oblika, veličine 8 mm × 5 mm. Na srednjem se
dijelu ovoga žiga nalazi znak istokračne vage s visećim zdjelicama. Između
visećih zdjelica je brojčana oznaka ovjeravatelja.
Ispod navedenih oznaka nalazi se brojčana oznaka ovlaštenoga djelatnika koji je
ovjerio memorijski element te redni broj žiga, a između njih je kosa crta.

Ovim se žigom ovjeravaju memorijski elementi programabilnih mjerila za koja je utvrđeno da su u skladu s
odobrenjem tipa mjerila.

Žig za ovjeravanje memorijskih elemenata programabilnih mjerila stavlja se na svaki ispitani
memorijskih element, a drugi takav žig istog broja stavlja se na tiskanu
pločicu programabilnih mjerila, na koju je ovjereni memorijski
element ugrađen.

15. Zaštitni žig u obliku naljepnice izrađen je
od trajnog samoljepivog papira žute boje. Pravokutnog je oblika veličine 18 mm
× 8 mm (manji) ili 50 mm × 30 mm (veći). Na njemu se nalazi znak istokračne
vage s visećim zdjelicama. Iznad vage je oznaka »HR«, a između visećih zdjelica
je brojčana oznaka ovjeravatelja.

Ovaj žig upotrebljava se za sprečavanje
odvajanja, pomicanja ili mijenjanja sastavnih dijelova ili sklopova mjerila.

Zaštitni se žig u obliku naljepnice stavlja na sastavne
dijelove (kućišta) mjerila, na sastavne vijke i na druga odgovarajuća mjesta
tako da prekriva dva sastavna dijela mjerila i na taj način sprečava njihovo
odvajanje ili otvaranje.

*Žigovi za utiskivanje*

16. Ovjeravatelji
upotrebljavaju ove žigove za utiskivanje:

1) osnovni ovjerni
žig;

2) godišnji ovjerni
žig;

3) godišnji ovjerni
žig za sitna mjerila;

4) godišnji ovjerni
žig za prethodna ispitivanja mjerila, odnosno sklopova mjerila;

5) žig za poništavanje žigova.

Navedeni žigovi mogu biti izvedeni kao štapni žigovi ili žigovi za kliješta.

Kada se ovjerni žigovi
utiskuju u plombu (olovnu ili od drugog podesnog gradiva) kroz koju je
provučena žica koja sprečava rastavljanje i neovlašteno podešavanje mjerila,
odnosno u gradivo na spojnim elementima kojim se sprečava rastavljanje, služe i
kao zaštitni žigovi.

17. Osnovni ovjerni
žig za utiskivanje ima kružni oblik promjera 7 mm u kojemu se nalazi znak
istokračne vage s visećim zdjelicama. Iznad vage je upisana oznaka »HR«, a
između visećih zdjelica nalazi se brojčana oznaka ovjeravatelja.

Osnovni ovjerni žig za
utiskivanje stavlja se, zajedno s godišnjim ovjernim
žigom, na određeno mjesto na mjerilu sukladno odobrenju tipa mjerila.

18. Godišnji ovjerni
žig za utiskivanje ima oblik štita oko kojega se može opisati kružnica promjera
7 mm. U gornjem dijelu tog žiga nalazi se brojčana oznaka ovjeravatelja
i brojčana oznaka ovlaštenog djelatnika koji obavlja ovjeravanje mjerila.
Brojčane su oznake odijeljene kosom crtom. U donjem dijelu tog žiga nalaze se
dvije posljednje znamenke broja godine u kojoj je obavljeno ovjeravanje.

Ovim se žigom ovjeravaju mjerila koja su pri
ispitivanju zadovoljila mjeriteljske i tehničke zahtjeve.

Godišnji ovjerni žig
za utiskivanje stavlja se na određeno mjesto na mjerilu sukladno odobrenju tipa
mjerila.

19. Godišnji ovjerni
žig za utiskivanje za sitna mjerila ima oblik štita oko kojega se može opisati
kružnica promjera 3 mm. U gornjem dijelu tog žiga nalaze se dvije posljednje
znamenke broja godine u kojoj je obavljeno ovjeravanje, a u donjem dijelu
nalazi se brojčana oznaka ovjeravatelja.

Ovim se žigom ovjeravaju mjerila malih dimenzija
koja su pri ispitivanju zadovoljila mjeriteljske i tehničke zahtjeve.

Godišnji ovjerni žig
za utiskivanje za sitna mjerila stavlja se na određeno mjesto na mjerilu
sukladno odobrenju tipa mjerila.

20. Godišnji ovjerni
žig za prethodna ispitivanja mjerila, odnosno sklopova mjerila ima oblik
istostraničnog trokuta kojem se osnovica nalazi na gornjoj strani i oko kojega
se može opisati kružnica promjera 7 mm. U donjem se kutu nalazi brojčana oznaka
ovjeravatelja, a iznad nje se nalaze dvije posljednje
znamenke broja godine u kojoj je obavljeno prethodno ispitivanje mjerila,
odnosno sklopova mjerila.

Ovim se žigom označava ispravnost mjerila,
odnosno sklopova mjerila koji su pri prethodnom ispitivanju zadovoljili
mjeriteljske i tehničke zahtjeve.

Godišnji ovjerni žig
za prethodna ispitivanja mjerila, odnosno sklopova mjerila stavlja se na
određeno mjesto na mjerilu sukladno odobrenju tipa mjerila.

21. Žig za poništavanje žigova ima oblik slova
»X« oko kojega se može opisati kružnica promjera 7 mm.

Ovim se žigom poništavaju ovjerni
žigovi za utiskivanje na mjerilu za koje se pri ispitivanju utvrdi da ne
zadovoljava mjeriteljske i tehničke zahtjeve.

Žig za poništavanje žigova utiskuje se preko ovjernih žigova na mjerilu.

*Žig u obliku plastične plombe*

22. Žig u obliku plastične plombe izrađen je od termoplastičnog gradiva crvene, bijele, plave, žute ili
zelene boje. Oblik ovoga žiga prikazan je na sl. 9., a
veličina žiga je 25 mm × 18 mm. Žig se sastoji od dva međusobno povezana
dijela, zaštitne žice i privjeska iz termoplastičnog
gradiva bijele boje na kojem se nalazi godina žigosanja.

Žig u obliku plastične plombe ima na jednoj
strani svoju barkod oznaku sa šest znamenki i brojčanu oznaku identičnu barkod
oznaci, kojim je osigurano jednoznačno označavanje tog žiga, te logotip
Državnog zavoda za mjeriteljstvo.

Način i mjesto postavljanja ovih žigova
propisuju se posebnim naputkom, a služe kao zaštitni žigovi radi sprečavanja
rastavljanja dijelova mjerila i neovlaštenog podešavanja.

Žigovi ovlaštenih servisa za zaštitu i
označivanje mjerila

23. Ovlašteni servisi upotrebljavaju ove žigove
za zaštitu mjerila:

1) zaštitni žig ovlaštenog servisa za
utiskivanje;

2) zaštitni žig ovlaštenog servisa u obliku
naljepnice;

3) oznaka »SERVISIRANO« u obliku naljepnice.

24. Zaštitni žig za utiskivanje ovlaštenog
servisa ima kružni oblik promjera 7 mm u kojemu se nalazi znak u obliku slova
»H«. Iznad vodoravne crte slova »H« nalazi se slovo »S«, a ispod crte je
brojčana oznaka ovlaštenog servisa.

Ovaj žig upotrebljava ovlašteni servis za
sprečavanje odvajanja, pomicanja ili mijenjanja sastavnih dijelova ili sklopova
mjerila.

25. Zaštitni žig ovlaštenog servisa u obliku
naljepnice izrađen je od trajnog samoljepivog papira bijele boje. Pravokutnog
je oblika veličine 18 mm × 8 mm. Na njemu se nalazi znak u obliku slova »H«.
Iznad vodoravne crte slova »H« je oznaka »HR«, a ispod vodoravne crte slova »H«
je oznaka »S« i brojčana oznaka ovlaštenog servisa.

Ovaj žig ovlašteni servis upotrebljava za
sprečavanje odvajanja, pomicanja ili mijenjanja sastavnih dijelova ili sklopova
mjerila.

Zaštitni žig ovlaštenog servisa u obliku
naljepnice stavlja se na sastavne dijelove (kućišta) mjerila, na sastavne vijke
i na druga odgovarajuća mjesta tako da prekriva dva sastavna dijela mjerila i
na taj način sprečava njihovo odvajanje ili otvaranje.

26. Oznaka »SERVISIRANO« u obliku naljepnice
izrađena je od trajnoga samoljepivog papira bijele boje. Pravokutnoga je oblika
veličine 25 mm × 15 mm. Na gornjem dijelu te oznake nalazi se tekst
»SERVISIRANO«, a ispod je znak u obliku slova »H«. Iznad vodoravne crte slova
»H« upisuje se datum servisiranja. Ispod vodoravne crte slova »H« s lijeve
strane je oznaka »HR« i brojčana oznaka ovlaštenog servisa, a s desne strane je
redni broj oznake.

Ovom oznakom ovlašteni servisi označuju mjerila
na kojima je obavljeno servisiranje.

Oznaka »SERVISIRANO« u obliku naljepnice stavlja
se na uočljivo mjesto na mjerilu, ali ne smije utjecati na uporabu mjerila.

*Oznake za označivanje mjerila*

27. Ovjeravatelji
upotrebljavaju ove oznake za označivanje mjerila:

1) oznaka za označivanje protočnih mjerila
tekućih goriva;

2) oznaka »Mjerni uređaj za nadzor pakovina«;

3) oznaka »Uporaba mjerila nije dopuštena«.

28. Oznaka za označivanje protočnih mjerila
tekućih goriva izrađena je od trajnog samoljepivog papira pravokutnog oblika i
sastoji se od temeljnog i ovjernog dijela.

Temeljni dio oznake je bijele boje i pravokutnog
oblika, veličine 30 mm × 66 mm. Na gornjem dijelu temeljnog dijela u sredini je
grb Republike Hrvatske i ispod grba naslov: »DRŽAVNI ZAVOD ZA MJERITELJSTVO«.
Ispod tog naslova stoji tekst: »Godišnjim ovjernim
žigom u obliku naljepnice potvrđuje se mjeriteljska ispravnost uređaja za
istakanje tekućega goriva.«.

Ovjerni dio oznake je bijele
boje, pravokutnog oblika, dimenzija 30 mm × 66 mm. Na gornjem dijelu ovjernog dijela je crtež pištolja za istakanje tekućega
goriva. Na srednjem je dijelu pravokutnik dimenzija 25 mm × 8 mm u kojem je
napisana oznaka vrste tekućeg goriva kojom je na uređaju za istakanje goriva ta
vrsta goriva označena. Na donjem je dijelu pravokutnik dimenzija 25 mm × 15 mm
na koji se lijepi godišnji ovjerni žig u obliku
naljepnice.

Ovom se oznakom označuju uređaji za istakanje na
postajama za prodaju goriva u koje su ugrađena protočna mjerila tekućih goriva.

Oznaka za označivanje protočnih mjerila tekućih
goriva stavlja se na uočljivo mjesto na uređaju za istakanje. Na svaki uređaj
za istakanje obavezno se stavlja jedan temeljni dio te oznake i po jedan ovjerni dio za svaki pokazni uređaj za svako mjesto za
istakanje.

29. Oznaka »Mjerni uređaj za nadzor pakovina« upotrebljava se za označivanje vaga kojom
proizvođači nadziru ispravnost pakovina. Izrađena je
od trajnog samoljepivog papira žute boje, pravokutnog je oblika veličine 60 mm
× 30 mm. Na njezinoj lijevoj strani je tekst: »MJERNI UREĐAJ ZA NADZOR
PAKOVINA«, a ispod toga je mjesto predviđeno za upis mjernog područja. Na
desnoj strani ove oznake je mjesto, na koje nakon obavljenog ovjeravanja,
ovlašteni službenik stavlja svoj potpis i potvrđuje ga žigom za dokumente.

30. Oznaka »Uporaba mjerila nije dopuštena«, u
obliku naljepnice izrađena je od trajnog samoljepivog papira crvene boje. Pravokutnog
je oblika veličine 50 mm × 30 mm. Vanjski rub te naljepnice bijele je boje i
širine 1 mm, a unutarnji rub je crne boje i širine 2 mm. Na gornjem je dijelu
velikim slovima upisan tekst »UPORABA MJERILA NIJE DOPUŠTENA«, a ispod toga je
tekst »Mjerilo ne udovoljava odredbama članka 18., stavak 1. Zakona o
mjeriteljstvu (»Narodne novine«, br. 163/2003)«.

Tom se oznakom označiva
mjerilo koje ne udovoljava odredbama članka 18., stavak 1. Zakona o
mjeriteljstvu, jer ne udovoljava mjeriteljskim i tehničkim zahtjevima ili nije
ispitano i valjano ovjereno.

Oznaka »Uporaba mjerila nije dopuštena« u obliku
naljepnice stavlja se na vidno mjesto na mjerilu.

*Isprave*

31. Državni zavod za mjeriteljstvo (u daljnjem
tekst: Zavod) izdaje sljedeće isprave pri ovjeravanju mjerila, umjeravanju
radnih etalona, službenim i eksportnim mjerenjima i izvanrednom ispitivanju
zakonitih mjerila:

1) ovjernicu;

2) potvrdu o umjeravanju;

3) potvrdu o službenom i ekspertnom mjerenju;

4) potvrdu o izvanrednom ispitivanju zakonitog mjerila.

32. Ovlaštene pravne osobe izdaju slijedeće
isprave pri ovjeravanju zakonitih mjerila i provedbi službenih mjerenjima:

1) ovjernicu;

2) potvrdu o službenom mjerenju.

33. Sadržaj i oblik ovjernice
prikazan je ispravom DZM 3.1 u prilogu i čini sastavni dio ove naredbe.

Ovjernicu za ovjereno mjerilo
izdaje Zavod ili ovlaštena pravna osoba na zahtjev za izdavanje ovjernice. U ovjernicu trebaju
biti unijeti osnovni podaci mjerila, kao što su naziv ili znak proizvođača s
tvorničkim ili serijskim brojem, tako da je izdanom ovjernicom
mjerilo jednoznačno određeno.

Obavezni prilog ovjernice
je ispitno izvješće.

34. Sadržaj i oblik potvrde o umjeravanju
etalona prikazan je ispravom DZM 3.2 i čini sastavni dio ove naredbe. Obavezni
prilog potvrde o umjeravanju etalona je ispitno izvješće.

Potvrdu o umjeravanju izdaje Zavod na zahtjev
korisnika etalona.

35. Sadržaj i oblik potvrde o službenom i
ekspertnom mjerenju prikazan je ispravom DZM 3.3 i čini sastavni dio ove
naredbe. Obavezni prilog potvrde o službenom i ekspertnom mjerenju je ispitno
izvješće.

Službeno i ekspertno mjerenje provodi Zavod na
zahtjev korisnika mjerila, državnog organa ili suda, a o nalazu službenog i
ekspertnog mjerenja izdaje potvrdu o službenom i ekspertnom mjerenju.

Potvrda o službenom i ekspertnom mjerenju služi
kao mjerodavni dokaz u nekom postupku ili donošenju odluke državnog organa ili
suda.

36. Sadržaj i oblik potvrde o izvanrednom
ispitivanju zakonitog mjerila prikazan je ispravom DZM 3.4 i čini sastavni dio
ove naredbe. Obavezni prilog potvrde o izvanrednom ispitivanju zakonitog
mjerila je ispitno izvješće.

Izvanredno ispitivanje ovjerenog zakonitog
mjerila provodi se na zahtjev korisnika mjerila u slučaju sumnje u ispravnost
zakonitog mjerila.

Potvrda o izvanrednom ispitivanju zakonitog
mjerila izdaje Zavod na temelju provedenog ispitivanja, a njome se utvrđuje da
li mjerilo udovoljava propisane mjeriteljske i tehničke zahtjeve.

37. Sadržaj i oblik potvrde o službenom mjerenju
prikazan je ispravom DZM 3.5 i čini sastavni dio ove naredbe. Obavezni prilog
potvrde o službenom mjerenju je ispitno izvješće.

Službeno mjerenje provodi ovlaštena pravna
osoba.

38. O provedenom postupku ispitivanja ovjeravatelji i ovlašteni servisi izdaju ispitno izvješće.

Ispitno izvješće treba sadržavati sljedeće:

1) podatke o podnositelju zahtjeva;

2) podatke o mjerilu (proizvođač, vrsta,
serijski broj);

3) podatke o upotrijebljenim etalonima
(proizvođač, vrsta, serijski broj, naziv ovjeravatelja
koji je umjerio etalon, rok valjanosti umjeravanja);

4) osnovne značajke upotrijebljenih etalona
(mjerno područje, deklarirana mjerna nesigurnost prilikom umjeravanja);

5) kratak opis ili naziv mjerne metode;

6) datum i vrijeme ispitivanja;

7) vanjske uvjete (ako su propisani pri
ispitivanju);

8) rezultate mjerenja;

9) ocjenu ispravnosti mjerila;

10) prezime i ime osobe koja je obavila
ispitivanje;

11) potpis ovlaštene osobe;

12) žig za dokumente ovjeravatelja
ili ovlaštenog servisa.

Svaka stranica ispitnog izvješća mora biti
označena rednim brojem stranice i ukupnim brojem stranica izvješća.

39. Žigovi za dokumente su prikazani na slici
1., žigovi u obliku naljepnica prikazani su na slikama 2., 3., 4., 5. i 6.,
žigovi za utiskivanje prikazani su na slici 7., a žig u obliku plastične plombe
na slici 8. u prilogu ove naredbe i čine sastavni dio ove naredbe.

40. Izgledi isprava DZM 3.1, DZM 3.2, DZM 3.3,
DZM 3.4. i DZM 3.5. dani su u prilogu ove naredbe i čine sastavni dio ove
naredbe.

41. Izradbu i podjelu državnih ovjernih žigova i oznaka za ovjeravanje mjerila obavlja
Zavod, te vodi popis svih isporučenih i utrošenih količina državnih ovjernih žigova i oznaka.

42. Ovjeravatelji
moraju do 31. siječnja tekuće godine dostaviti Zavodu izvješće o utrošenim
količinama državnih ovjernih žigova u protekloj
godini.

43. Žigovi i isprave kojima je potvrđena
ispravnost mjerila prema Naredbi o vrsti, obliku i načinu postavljanja državnih
ovjernih oznaka koje se rabe kod ovjeravanja
zakonitih mjerila, te obliku i sadržaju ovjernice
(»Narodne novine« br. 179/03, 154/04 i 19/05) vrijede
do isteka roka njihove valjanosti.

44. Danom stupanja na snagu ove Naredbe prestaje
vrijediti Naredba o vrsti, obliku i načinu postavljanja državnih ovjernih oznaka koje se rabe kod ovjeravanja zakonitih
mjerila, te obliku i sadržaju ovjernice (»Narodne
novine« br. 179/03, 154/04 i 19/05) i Naredba o
izgledu i sadržaju oznaka koje rabe ovlašteni servis (NN broj 179/2003.).

45. Ova Naredba stupa na snagu osmoga dana od
dana objave u »Narodnim novinama«.

Klasa:
011-02/05-07/0039

Urbroj: 558-03/10-05-1

Zagreb,
20. listopada 2005.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

PRILOG NAREDBI O VRSTI, OBLIKU
I NAČINU POSTAVLJANJA DRŽAVNIH OVJERNIH ŽIGOVA I OZNAKA ZA OVJERAVANJE MJERILA,
OZNAKA ZA OZNAČIVANJE MJERILA TE OVJERNIH ISPRAVA

![](dodatni/356357.gif)

*Slika 1*. Žigovi za dokumente

![](dodatni/356358.gif)

![](dodatni/356359.gif)

*Slika 2*. Žigovi i oznake u obliku naljepnica

![](dodatni/356360.gif)

*Slika 3*. Oznaka za označivanje protočnih mjerila tekućih goriva

![](dodatni/356361.gif)

*Slika. 4*. Žig za ovjeravanje taksimetara

![](dodatni/356362.gif)

*Slika 5.* Oznaka »Mjerni uređaj za nadzor pakovina«

![](dodatni/356363.gif)

*Slika 6*. Oznaka »Uporaba mjerila nije dopuštena«

![](dodatni/356364.gif)

*Slika 7*. Žigovi za utiskivanje

![](dodatni/356365.gif)

*Slika 8*. Žig u obliku plastične plombe

![](dodatni/356366.gif)

![](dodatni/356367.gif)

![](dodatni/356368.gif)

Naredba, NN 152/2005-2960